РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/2-23

18. јануар 2023. године

Б е о г р а д

ЗАПИСНИК

СА 19. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 18. ЈАНУАРА 2023. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, др Угљеша Мрдић, Александар Марковић, Ђорђе Комленски, Ана Миљанић, др Весна Ивковић, Јанко Веселиновић, Драгана Ракић и Живота Старчевић.

Седници су присуствовали заменици чланова Одбора: Андријана Васић, заменик члана Александра Мирковића, Зоран Стојановић, заменик члана Војислава Михаиловића и Никола Драгићевић, заменик члана Сање Марић, која је поднела оставку на функцију народног посланика.

Седници нису присуствовали чланови Одбора: Сандра Божић, Александар Мирковић, Радован Арежина и Војислав Михаиловић.

Седници су, током разматрања 1. тачке дневног реда, приступили чланови Одбора Бошко Обрадовић и Мирослав Алексић.

Председник Одбора је пре преласка на утврђивање дневног реда предложио да Одбор минутом ћутања ода почаст преминулом народном посланику, Јелисавети Вељковић.

На предлог председника, Одбор је једногласно утврдио следећи:

Д н е в н и р е д:

- Усвајање записника са 17. и 18. седнице Одбора -

1. Разматрање обавештења Посланичке групе ПУПС - Солидарност и правда, о наступању разлога за престанак мандата Јелисавети Вељковић, услед смрти (01 број: 013-43/23 од 12. јануара 2023. године);

2. Разматрање захтева Јелене Беговић, министра науке, технолошког развоја

и иновација, за прибављање позитивног мишљења за обављање другог посла (21 број: 02-2709/22 од 8. децембра 2022. године);

3. Доношење одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине.

Пре преласка на рад по утврђеном дневном реду, Одбор је једногласно, без примедаба, усвојио записнике са 17. и 18. седнице Одбора.

**Прва тачка дневног реда:** Разматрање обавештења Посланичке групе ПУПС - Солидарност и правда, о наступању разлога за престанак мандата Јелисавети Вељковић, услед смрти.

Председник Одбора је предложио да Одбор Народној скупштини поднесе извештај о наступању случаја из члана 131. став 2. тачка 1) Закона о избору народних посланика у коме се наступање смрти наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику.

Дискусије није било.

Одбор је, на предлог председника Одбора, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је наступио случај из члана 131. став 2. тачка 1) Закона о избору народних посланика, у коме се наступање смрти наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном наступања случаја у складу са чланом 131. став 3. Закона о избору народних посланика, те Одбор предлаже да Народна скупштина у смислу члана 133. истог закона, констатује престанак мандата народном посланику Јелисавети Вељковић, изабраној са Изборне листе „АЛЕКСАНДАР ВУЧИЋ - ЗАЈЕДНО МОЖЕМО СВЕ“.

Попуњавање упражњеног посланичког места извршиће се додељивањем мандата другом кандидату у складу са чланом 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:**  Разматрање захтева Јелене Беговић, министра науке, технолошког развоја и иновација, за прибављање позитивног мишљења за обављање другог посла.

Председник Одбора је упознао чланове да је Јелена Беговић упутила Одбору захтев за прибављање позитивног мишљење да уз функцију министра науке, технолошког развоја и иновација настави да обавља посао научног саветника у Институту за молекуларну генетику и генетичко инжењерство Београд. Указао је и да је чланом 46. Закона о спречавању корупције прописана дужност јавног функционера који намерава да обавља други посао, да о томе затражи сагласност Агенције за спречавање корупције, да јавни функционер уз захтев Агенцији доставља позитивно мишљење органа који га је изабрао на јавну функцију, те да је мишљење Одбора претходни услов да би Агенцијамогла да решава о потпуном и уредном захтеву.

У дискусији је учествовао Јанко Веселиновић.

Он је указао на то да је већ постала пракса да министри у актуелној Влади остају на местима на којима су били, уз напомену да конкретан случај није тако драстичан као неки претходни. Истим поводом је поставио питање када ће госпођа Јелена Беговић обављати посао министра, а када посао научног саветника и изразио сумњу да ће она моћи да адекватно обавља оба посла истовремено. По његовом мишљењу министар треба да буде само министар и не треба да истовремено обавља ни једну другу функцију. Такође је додао да је спорно да ли и народни посланици могу да се баве још неким другим послом.

На предлог председника, Одбор је већином гласова прихватио захтев и дао позитивно мишљење да Јелена Беговић, уз функцију министра науке, технолошког развоја и иновација, може да обавља и посао научног саветника у Институту за молекуларну генетику и генетичко инжењерство Београд.

**Трећа тачка дневног реда:** Доношење одлуке о висини основице за обрачун

и исплату платe за председника Републике, народне посланике и именована лица у Служби председника Републике и Служби Народне скупштине.

Председник Oдбора је у уводној напомени указао на члан 3. став 2. Закона о платама у државним органима и јавним службама којим је прописано да основицу за обрачун и исплату плата председника Републике, народних посланика и именованих лица у службама председника Републике и Народне скупштине утврђује Одбор. Такође је подсетио да је у члану 9. став 1. Закона о буџету Републике Србије за 2023. годину предвиђено да се запосленима код корисника буџетских средстава плате повећавају за 12,5% почев од плате за јануар 2023. године, као и да су средства за ово повећање планирана у скупштинском буџету који је саставни део буџета Републике Србије. Додао је и да конкретна одлука Одбора представља само усклађивање са Законом о буџету за 2023. годину који је претходно донет.

У дискусији су учествовали: Јанко Веселиновић, Бошко Обрадовић, Ђорђе Комленски, Миленко Јованов и Мирослав Алексић.

Јанко Веселиновић је подсетио да је на ову или сличну тему већ расправљано на седницама Одбора и да је потребно повећати плате запослених у Служби Народне скупштине, указавши да министри, председник државе и народни посланици треба да живе искључиво од своје плате, односно да не обављају ни једну другу функцију. Додао је да министри у Влади имају релативно ниске плате, односно да су њихове плате несразмерно ниске у поређењу са платама министара из држава у окружењу и држава чланица ЕУ. Закључио је да по његовом мишљењу наши министри не живе од својих плата и да уживају бројне привилегије, те да њима заправо и не треба плата, наводећи више примера функционера из извршне власти, осврнувши се на крају излагања и на поједине директоре јавних предузећа.

Миленко Јованов је подсетио Јанка Веселиновића да је тачка дневног реда доношење одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине, али да није желео да омета излагање колеге посланика и замолио све да се у дискусијама држе тачке дневног реда.

Бошко Обрадовић је предложио да стручна служба Народне скупштине припреми упоредну анализу примања српских функционера и функционера у другим европским државама, наводећи да су према неким ранијим истраживањима плате наших народних посланика, министара, као и председника Републике биле најниже у читавој Европи. Додао је да је крајње време да се раскрсти с лицемерјем када су у питању примања носилаца јавних функција у Србији, изражавајући сумњу да функционери у Србији могу да на адекватан начин обављају своје државничке функције, живећи при томе искључиво од своје званичне плате. Закључио је да би било боље да њихова примања буду виша јер би се на тај начин смањила могућност коруптивног понашања. У даљем излагању се осврнуо на вишегодишњу праксу негативног извештавања у домаћим медијима о појединим аспектима скупштинског живота, конкретно о „ниским ценама“ у ресторану у Народној скупштини, док се истовремено у јавности нико не бави ценама у ресторанима у другим надлештвима. Додао је да су у Народној скупштини поодавно скресани сви трошкови, почев од дневница народних посланика, али да је у јавности и даље присутан одијум према највишем законодавном телу по овом питању. На крају је поставио питање да ли се повећање плата у јавном сектору односи и на запослене у Служби Народне скупштине, мимо народних посланика, уз констатацију да су те плате изузетно ниске. Похвалио је труд, мотивисаност и посвећеност запослених у Служби Народне скупштине и упитао да ли Одбор може да код Министарства финансија иницира да се приликом израде ребаланса буџета или буџета за наредну календарску годину, повећају плате запослених у Служби Народне скупштине, независно од других сегмената јавног сектора.

Миленко Јованов је кратко одговорио да су и запослени у Служби Народне скупштине обухваћени одредбом о повећању плата у Закону о буџету Републике Србије за 2023. годину.

Ђорђе Комленски је похвалио толеранцију председника Одбора када су у питању дискусије ван дневног реда на седници Одбора и додао да би драстично повећање плата функционера изазвало огромну диспропорцију у односу на примања највећег броја грађана што би резултирало губитком осећаја за то како народ у Србији реално живи. Он сматра да и министри и посланици могу да живе сасвим пристојно од својих плата, а што се тиче иницијатива у вези повећања плата запосленима у Служби Народне скупштине, да је за то било више простора приликом расправе о Предлогу закона о буџету као и неких других аката. Такође се сложио са идејом да се направи неки вид упоредне анализе примања у Србији, окружењу и Европи и закључио да ће подржати доношење Одлуке која је на дневном реду јер је у питању операционализација закона, које је претходно усвојила Народна скупштина.

Миленко Јованов се захвалио на сугестијама Ђорђа Комленског у вези вођења седнице Одбора и прокоментарисао да није желео да одмах прекида колеге приликом дискусија, али да ће убудуће бити принуђен да опомиње оне који се не буду ни приближно придржавали дневног реда и да их враћа на оно што представља тему дневног реда.

Мирослав Алексић је у својој дискусији упоредио званична примања председника Републике са платама директора Поште, „Србијагаса“, потом гувернера НБС, Заштитника грађана, Републичког јавног тужиоца, директора Републичког завода за статистику, шефа ДРИ, Повереника за информације од јавног значаја итд, и закључио да је у питању демагогија да они органи који су потчињени, односно чији рад контролишу Влада и парламент, имају неколико пута веће плате од министара или председника државе. Такође је поставио питање како то министри живе искључиво од својих зарада и закључио да је то извесно један од разлога зашто се министри обраћају Одбору да би добили сагласност за обављање још неког посла. Додао је да такво стање не може да допринесе напретку у друштву и поставио питање зашто се онда не смање плате директора у јавним предузећима и разним агенцијама како би се постигла каква таква равнотежа са примањима министара и других државних функционера.

На предлог председника, Одбор је већином гласова усвојио Одлуку о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине.

\*\*\*

Седница је завршена у 13,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов